പോക്സോ കേസ് മോന്സണ് മാവുങ്കലിന്റെ അറസ്റ്റ് ഇന്ന് രേഖപ്പെടുത്തും, മാനേജരെ വീണ്ടും ചോദ്യം ചെയ്യും കൊച്ചി: പുരാവസ്തു തട്ടിപ്പ് കേസിലെ പ്രതി മോന്സണ് മാവുങ്കലിന്റെ മാനേജര് ജിഷ്ണുവിനെ ഇന്ന് വീണ്ടും ക്രൈം ബ്രാഞ്ച് ചോദ്യം ചെയ്യും. രാവിലെ 10 മണിക്ക് ക്രൈം ബ്രാഞ്ച് ഓഫീസില് ഹാജരാകണമെന്ന് ആവശ്യപ്പെട്ട് അന്വേഷണ സംഘം ജിഷ്ണുവിന് നോട്ടീസ് നല്കി. കേസിലെ പ്രധാന തെളിവുകള് നശിപ്പിച്ച സംഭവത്തിലാണ് ചോദ്യം ചെയ്യല്. തന്റെ കൈവശമുള്ള പെന്ഡ്രൈവുകള് നശിപ്പിക്കാന് മോന്സണ് ജിഷ്ണുവിനെ ആയിരുന്നു ചുമതലപ്പെടുത്തിയത്.അതേസമയം പോക്സോ കേസില് മോന്സണിന്റെ അറസ്റ്റ് ഇന്ന് രേഖപ്പെടുത്തും. സഹായി ജോഷിയെ ഇന്നലെ അന്വേഷണ സംഘം അറസ്റ്റ് ചെയ്തിരുന്നു. സമാന രീതിയില് വേറെയും ചില പെണ്കുട്ടികളെ മോന്സണ് പീഡനത്തിനിരയാക്കിയതായി അന്വേഷണ സംഘം സംശയിക്കുന്നുണ്ട്. കേസില് ജിഷ്ണുവിനെ സാക്ഷിയാക്കാനാണ് ക്രൈം ബ്രാഞ്ചിന്റെ തീരുമാനം.